Diari Oficial de la Generalitat Valenciana


Sumari del DOGV 5415, del 27-12-2006 (2006/14234)

ORDE de 12 de desembre del 2006, de la Conselleria de Benestar Social, per la qual es regula i es convoca el programa per a finançar estades en Residències de Tercera Edat l'any 2007.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   5415

Data del DOGV
:   27-12-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/14940


Data del document
:   12-12-2006

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * tercera edat
    * ajuda pública
    * suport econòmic
    * equipament social

ORDE de 12 de desembre del 2006, de la Conselleria de Benestar Social, per la qual es regula i es convoca el programa per a finançar estades en Residències de Tercera Edat l'any 2007. [2006/F14628]  
La població de Tercera Edat és un dels grups socials que necessita una atenció específica, de mode molt particular quan per la seua situació de soledat, deficiències en el seu estat de salut, o absència de família que puga facilitar-los l'atenció que necessiten, han de recórrer a l'ingrés en un centre residencial.   
Actualment es considera que la qualitat de vida de les persones majors s'incrementa quan estes poden satisfer les seues necessitats en el seu entorn familiar i social, però és un fet que determinades situacions no poden satisfer-se en este àmbit i és necessari per això disposar d'altres alternatives: les residències.  
A més, cal precisar que aquelles persones que, acreditant la necessitat social i econòmica d'ingressar en un centre residencial en les convocatòries anteriors del programa, puguen continuar sent-ne beneficiàries, sempre que es mantinguen les condicions de caràcter econòmic que van donar lloc a la concessió de l'ajuda en convocatòries anteriors, ja que les exigències de tipus sanitari i social ja van ser tingudes en consideració en el moment de sol·licitar l'ajuda i està comprovat que els problemes de dependència, amb el transcurs del temps, tendixen a agreujar-se, per la qual cosa han de continuar sent atesos per mitjà de les ajudes per a finançar estades en residències per a la tercera edat.  
El programa les ajudes del qual es convoquen i es regulen per la present Orde, possibilita l'elecció de centre a les persones dependents que necessiten este recurs, habilitant una àmplia oferta de places residencials en la Comunitat Valenciana a fi de respectar la proximitat al seu àmbit familiar.  
Per tot això, la Generalitat en el marc del que preveu l'article 50 de la Constitució, l'article 49.124a i 27a de l'Estatut d'Autonomia, l'article 20, d) de la Llei 5/1997, de 25 de juny, per la qual es regula el Sistema de Servicis Socials en l'Àmbit de la Comunitat Valenciana, així com el Pla de Qualitat Assistencial Gerontològic aprovat mitjançant l'Acord del Consell d'1 de setembre de 1998, i en virtut de les facultats atribuïdes per l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell i pel Decret 120/2003 d'11 de juliol del Consell, pel qual s'aprova el Reglament Orgànic i Funcional de la Conselleria de Benestar Social (DOGV núm. 4.543, de data 14 de juliol del 2003).   
ORDENE  
Article 1. Objecte  
1.1. L'objecte d'esta orde és convocar ajudes per a sufragar les estades en residències de tercera edat per a l'any 2007, en les modalitats següents:  
a) Ajudes per a estades en residències de tercera edat adherides al Programa Bo Residència.  
b) Ajudes per a estades en residències amb places d'Accessibilitat Social.  
1.2. Les ajudes convocades per mitjà de la present Orde van destinades a persones que hagen sigut beneficiàries d'ajuda en convocatòries anteriors i que estiguen ingressades en centres residencials adherits al programa o en centres amb places d'accessibilitat social (ratificacions), així com aquelles altres persones que tenen necessitat ingressar en un centre residencial (noves ajudes) i, en ambdós casos, no disposen de mitjans suficients per a fer-ne front al cost.   
1.3. Acreditada per la persona major la seua necessitat continuar ingressada o bé l'ingrés en una residència i la carència de mitjans econòmics per a satisfer esta necessitat, la Generalitat sufragarà l'import complementari, fins al preu de la plaça establit en l'article 2.3, d'acord amb els criteris establits en la present Orde. L'esmentat import serà satisfet directament a qualsevol de les residències integrades en el Programa Bo Residència o a les Residències d'Accessibilitat Social.  
Article 2. Tipologia dels usuaris i preus de les estades  
2.1. Per a les sol·licituds d'aquells que hagueren sigut beneficiaris d'ajuda en exercicis anteriors es considerarà inicialment la tipologia la que va resultar d'aplicar el barem corresponent, si bé pot sol·licitar-se la revisió del grau de dependència si és el cas.  
2.2. Per a les altres sol·licituds d'ajuda, es determinarà a partir de l'informe mèdic, en funció del grau de dependència dels beneficiaris, d'acord amb les puntuacions que figuren en el barem sobre l'autonomia física i psíquica, annex 5, 1.a).   
Així, a l'efecte d'estes ajudes, una vegada determinada la puntuació total, per mitjà de la suma de les puntuacions obtingudes en cada un dels apartats de l'esmentat informe mèdic, es consideraran:  
Per a beneficiaris d'ajudes del programa bo residència:  
Vàlids: els qui obtingueren una puntuació de fins a 10 punts.  
Semiassistits: els qui obtingueren una puntuació de més de 10 i fins a 18 punts.  
Assistits: els qui obtingueren una puntuació de més de 18 punts i fins a 30 punts.  
Supraassistits: els qui obtingueren una puntuació de més de 30 punts.  
Per a beneficiaris d'ajudes de places d'Accessibilitat Social:  
Es consideraran persones dependents aquelles que tinguen una puntuació superior a 10 punts.  
2.3. Els preus de les estades, i per tant les quanties que serviran de base per al càlcul de les ajudes per a l'exercici 2007, són els que s'especifiquen a continuació:  
A) Estades en places adherides al Programa Bo Residència:   
Vàlids i semiassistits: 1.046 euros/mes (Impostos inclosos)   
Assistits: 1.269 euros/mes (Impostos inclosos)   
Supraassistits: 1.529 euros/mes (Impostos inclosos)   
B) Estades en places d'Accessibilitat Social:  
Els preus seran els que figuren per a l'exercici de 2007, en cada un dels contractes administratius especials per a l'atenció residencial de persones majors dependents subscrits per la Conselleria de Benestar Social, en el marc del Programa d'Accés a Places Residencials en el Sistema de Servicis Socials, aprovat per l'Acord del Consell de 30 de gener del 2001.  
2.4. Els sol·licitants que no obtingueren en l'informe mèdic una puntuació superior als 10 punts es consideraren com a vàlids i només seran beneficiaris d'estes ajudes quan hagen sigut beneficiaris l'any anterior o que figuren com a cosol·licitants amb persones valorades com a semiassistits, assistits o supraassistits.   
2.5. En els preus anteriors s'inclou l'atenció integral dels beneficiaris amb tots els servicis bàsics d'una residència per a persones majors dependents, tal com es preveuen en l'article 46 de l'Orde de 4 de febrer del 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors, sense que les residències puguen cobrar-los quantitats addicionals per la prestació dels dits servicis bàsics. L'incompliment de l'anterior podrà donar lloc a la separació de l'adhesió al programa de la residència infractora.  
Article 3. Persones que poden acollir-se al programa  
Podran acollir-se a les ajudes objecte d'esta convocatòria les persones següents:  
3.1. Els beneficiaris d'estes ajudes durant l'any 2006, tant de places en residències adherides al Programa Bo Residència, com de places en Residències d'Accessibilitat Social, els quals podran sol·licitar ratificació de la seua ajuda per a l'exercici 2007, tenint prioritat en la concessió sobre els nous sol·licitants, sempre que acrediten el manteniment de les condicions que van donar lloc a la concessió de l'ajuda, d'acord amb el que establix l'article 8.1 de la present Orde.  
3.2. Les persones que no han sigut beneficiàries d'estes ajudes durant l'any 2006, que reunisquen els requisits següents:  
a) Tindre 65 anys o més, en el moment de presentació de la sol·licitud i que hagen cessat en la seua activitat laboral o professional.   
També podran ser beneficiàries les persones de 55 anys o més diagnosticades amb la malaltia d'Alzheimer o altres demències.  
b) Residir en la Comunitat Valenciana, estant empadronat en algun dels seus municipis amb una antiguitat mínima de dos anys amb anterioritat a la presentació de la sol·licitud. Excepcionalment, podrà dispensar-se del compliment d'este requisit en els supòsits següents:  
b.1.) Retorn d'emigrants de nacionalitat espanyola, nascuts en la Comunitat Valenciana i dels seus cònjuges, quan sol·liciten conjuntament amb estos el seu ingrés en un centre.  
b.2.) Persones de nacionalitat espanyola procedents d'altres comunitats autònomes els fills o familiars directes dels quals residisquen en la Comunitat Valenciana. En este cas, els fills o familiars del sol·licitant hauran d'estar empadronats en algun dels municipis de la Comunitat Valenciana amb una antiguitat mínima de dos anys amb anterioritat a la presentació de la sol·licitud.  
c) Tindre un estat de salut que no requerisca l'adopció de mesures de salut pública que impliquen aïllament i/o mesures extraordinàries destinades a impedir la transmissibilitat a les altres persones convivents en el centre.  
d) Tindre un estat de salut que no requerisca assistència continuada en centre hospitalari en règim d'internament.  
e) Acreditar la necessitat ingrés en un centre residencial, per no disposar d'altres recursos alternatius per a satisfer-la, en els termes expressats en l'article 4.  
f) No patir trastorns greus de conducta i/o comportaments agressius que requerisquen ser atesos per altres recursos de caràcter social o sanitari.  
g) De forma excepcional i amb l'objecte de mantindre la unitat familiar, podran sol·licitar l'ingrés conjunt amb el sol·licitant principal les persones majors o menors de 65 anys, que acrediten una de les situacions següents: ser cònjuge o parella de fet degudament inscrita en el Registre Administratiu d'Unions de Fet de la Comunitat Valenciana; ser discapacitat convivent amb el sol·licitant i sempre que ingresse en el mateix centre residencial que aquell i que no patisca cap trastorn de conducta o comportament agressiu que puga alterar la normal convivència de la residència. A este efecte es consideraran discapacitats aquells que definix com a tals la Llei d'Integració Social del Minusvàlid i que tinguen un grau de minusvalidesa igual o superior al 65%.  
Article 4. Acreditació de la necessitat  
4.1. Per a acreditar la necessitat d'ingrés en un centre residencial, el sol·licitant haurà de presentar un grau de dependència superior a 10 punts segons la valoració de l'informe mèdic (annex 3) i obtindre una valoració mínima de 15 punts en l'informe social (annex 4), segons el barem que figura en l'annex 5.  
4.2. Per a l'acreditació de la insuficiència de recursos econòmics per a afrontar els costos de la residència, es consideraran els ingressos provinents de rendiments del treball, de capital mobiliari i immobiliari, d'activitats econòmiques de qualsevol tipus, així com els saldos positius dels guanys patrimonials i les ajudes corresponents a institucions públiques o qualsevol altra forma d'ingressos.  
4.3. Es considerarà que el sol·licitant té recursos econòmics suficients i, per tant, no podrà acollir-se a les ajudes establides en la present Orde, quan la renda per capita de la seua unitat familiar siga igual o superior al cost de la plaça que necessita, d'acord amb els preus que s'indiquen en l'article 2.3 de la present Orde, o quan la suma de l'aportació que li corresponga realitzar i la que corresponga a les unitats familiars dels fills que no formen part de la unitat familiar del sol·licitant, d'acord amb el que preveu l'article 11 de la present Orde, iguale o supere el preu de la dita plaça.  
A l'efecte de la present Orde, es considerarà unitat familiar la prevista en l'article 84 del Text Refós de la Llei de l'Impost sobre la Renda de les Persones Físiques, aprovat pel Reial Decret Legislatiu 3/2004, de 5 de març.  
Article 5. Sol·licituds i documentació  
Les persones que reunisquen els requisits establits en els articles anteriors i vullguen sol·licitar les ajudes regulades en la present Orde, hauran de presentar davant de la Conselleria de Benestar Social la documentació següent:  
5.1. Beneficiaris d'exercicis anteriors. Les persones que, sent beneficiàries d'estes ajudes durant l'any 2006, ratifiquen la seua sol·licitud per a l'exercici 2007, hauran de presentar davant de la Conselleria de Benestar Social la documentació següent:  
a) Ratificació de la sol·licitud, que comportarà l'acceptació de les bases de la present orde de convocatòria d'ajudes per a l'any 2007 (annex 1-A)  
b) Autorització d'accés a dades de les persones que formen part de la unitat familiar del sol·licitant, així com d'aportacions familiars que puguen correspondre als fills del sol·licitant no integrants de la unitat familiar del sol·licitant i autorització d'accés a dades (annex 2).  
c) Certificat mèdic, quan es produïsca una modificació substancial en l'estat de salut del beneficiari (annex 3).  
En el cas que no s'aporte l'autorització d'accés a dades firmades per les persones que formen part de la unitat familiar del sol·licitant (annex 2, apartat A), degudament omplida per a accés a dades de caràcter personal, caldrà acompanyar a la sol·licitud la certificació de la pensió o pensions de l'any 2007, així com la fotocòpia compulsada de la declaració del IRPF corresponent a l'exercici 2005, referida a la unitat familiar del sol·licitant.  
Així mateix, aquelles sol·licituds de ratificació que no aporten l'autorització d'accés a dades de caràcter personal (annex 2, apartat B), degudament omplides pels familiars del sol·licitant que no formen part de la unitat familiar del beneficiari, s'entendrà amb caràcter general que renuncien a efectuar l'aportació familiar que poguera correspondre als fills del sol·licitant no integrants en la seua unitat familiar per a finançar la plaça que sol·licita.  
5.2. Sol·licituds noves. Les persones que no hagen sigut beneficiàries d'este tipus d'ajudes durant l'any 2006, hauran de presentar la documentació següent:  
a) Sol·licitud segons model que figura en l'annex 1-B, degudament omplida, firmada per la persona interessada, o pel seu representant, sempre que este últim ho acredite en la forma establida en l'article 32 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
b) L'esmentada sol·licitud haurà d'expressar si s'efectua només per a la modalitat de Bo, només per a Accessibilitat Social o per a ambdós modalitats, Bo i Accessibilitat Social, reflectint en el supòsit de sol·licitar Accessibilitat Social, la residència o residències d'accessibilitat social per a les quals sol·licite l'ajuda.  
c) En el cas que el sol·licitant opte per ambdós modalitats d'ajudes, o per unes quantes residències d'accessibilitat social, l'administració resoldrà atenent a la disponibilitat de places existent en cada moment, sense que siga possible amb caràcter posterior a la resolució, el canvi de modalitat o l'ingrés en un centre diferent d'aquell per al qual se li ha concedit l'ajuda sol·licitada.  
d) Si la persona interessada està incapacitada per sentència judicial, haurà de firmar la sol·licitud el tutor o curador designat per l'autoritat judicial.  
e) Les sol·licituds podran ser subscrites de forma individual o conjuntament quan es tracte de matrimonis o parelles de fet inscrites en el Registre Administratiu d'Unions de Fet i/o discapacitats convivents amb el sol·licitant principal.  
f) En el cas que existisca una presumpta incapacitat o una incapacitat declarada, caldrà presentar junt amb la sol·licitud de l'ajuda, l'autorització judicial per a l'internament o justificació d'haver-la sol·licitat en el jutjat corresponent. En tot cas, caldrà disposar d'esta en el moment de l'ingrés en la residència.  
g) Fotocòpia compulsada del Document Nacional d'Identitat del sol·licitant i del representant, si és el cas.  
h) Certificat d'empadronament del sol·licitant amb especificació de l'antiguitat, o, si és el cas, del fill/a o familiar directe en els supòsits de reagrupació familiar a què es referix l'art. 3.2 b) d'esta orde. En este últim cas, caldrà presentar a més fotocòpia compulsada del Llibre de Família del sol·licitant.  
i) Certificat de naixement del sol·licitant, quan este es trobe en el supòsit de l'article 3.2 apartat b.1) d'esta orde.  
j) Autorització d'accés a dades dels membres de la unitat familiar del sol·licitant (annex 2, apartat A), referit a l'Impost sobre la Renda de les Persones Físiques de l'exercici 2005 (AEAT) i a les pensions de l'any 2007 (INSS).  
k) Fotocòpia del llibre de família o declaració jurada del sol·licitant relativa al nombre de fills.  
l) Autorització d'accés a dades i de conformitat d'aportacions familiars que pogueren correspondre als fills del sol·licitant no integrants de la seua unitat familiar (annex 2, apartat B), de la present Orde.  
En l'hipotètic cas que algun dels fills no firmen la conformitat d'aportació familiar i accés a dades de caràcter personal, s'entendrà que no presta la seua conformitat a efectuar l'aportació familiar que poguera correspondre'l.   
No obstant això, quan no siga possible l'obtenció de la dita informació per mitjans informàtics o telemàtics, la Conselleria de Benestar Social podrà sol·licitar directament als interessats la presentació de fotocòpia compulsada de la declaració de l'Impost sobre la Renda de les Persones Físiques corresponent a l'exercici de 2005, o certificat de la pensió o pensions de l'any 2007 de la unitat familiar del sol·licitant, així com fotocòpia compulsada de la declaració de l'Impost sobre la Renda de les Persones Físiques corresponent a l'exercici 2005 dels fills que hagen prestat la seua conformitat amb l'aportació que poguera correspondre'ls i l'accés a dades de caràcter personal.  
m) En el cas que els interessats i/o els fills del sol·licitant no integrants de la seua unitat familiar hagen de satisfer pensions compensatòries a favor del cònjuge i/o anualitats per aliments, caldrà adjuntar la corresponent sentència judicial ferma de la qual es deriven.  
n) Informe mèdic, segons el model que figura en l'annex 3 que haurà d'estar omplit per metge d'Atenció Primària del sol·licitant. En el cas que el sol·licitant estiguera ingressat en un centre, el dit informe podrà efectuar-lo el metge del dit centre si en tinguera.  
ñ) Informe social, segons el model que figura en l'annex 4, que haurà d'estar omplit pel treballador social de l'equip social de base de l'ajuntament del sol·licitant o treballador social d'algun dels centres dependents de la Conselleria de Sanitat. En el cas que el sol·licitant ja es trobe atés en un centre adherit, el dit informe podrà efectuar-lo el treballador social del dit centre.  
o) Certificat de minusvalidesa per a l'excepció establida en l'article 3.2.g) de la present Orde, expedit pels Centres d'Orientació, Diagnòstic i Tractament de Minusvalideses.   
Atenent la naturalesa de les ajudes objecte de la present Orde, s'exceptua de la presentació de la documentació prevista en l'article 13 de la Llei 38/2003, General de Subvencions.  
Article 6. Lloc i termini de presentació de sol·licituds  
6.1. Les sol·licituds es presentaran acompanyades de la documentació requerida en l'article 5 en la direcció territorial de la Conselleria de Benestar Social de la província del sol·licitant, sense perjuí del que establix l'article 38.4 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú.  
6.2. El termini de presentació de les sol·licituds s'iniciarà a partir de l'endemà de la publicació d'esta orde en el Diari Oficial de la Generalitat i finalitzarà el dia 30 de juny del 2007, excepte per a aquelles sol·licituds que presenten els beneficiaris d'ajudes l'any 2006, el termini de presentació de les quals finalitzarà el 31 de gener del 2007.  
Article 7. Tramitació  
7.1. Els sol·licitants podran efectuar la seua sol·licitud directament o a través de qualsevol de les residències adherides o d'accessibilitat social. En este últim cas, els sol·licitants voluntàriament proporcionaran la informació necessària a les residències a fi que estes la transmeten a la Direcció General de Servicis Socials utilitzant els mitjans telemàtics que a este efecte pose a la seua disposició la Conselleria de Benestar Social.   
7.2. Independentment de la transmissió telemàtica de les sol·licituds, les residències adherides les remetran amb tota la documentació a les direccions territorials de Benestar Social a fi d'efectuar el corresponent registre, la comprovació i verificació, podent realitzar d'ofici les actuacions que consideren necessàries per a la determinació, el coneixement i la comprovació de les dades.  
7.3. Quan la sol·licitud no reunisca els requisits exigits, o no s'adjunte la documentació, que d'acord amb esta orde resulta exigible, podrà requerir-se l'interessat perquè en el termini de 10 dies, esmene la falta o adjunte els documents preceptius, amb indicació que, si així no ho fera, se li tindrà per desistit en la seua petició, amb resolució prèvia que haurà de ser dictada en els termes que preveu l'article 42 de Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú.  
7.4. En qualsevol fase de la tramitació de l'expedient, a la vista de la documentació existent en este, es podran demanar informes als organismes i entitats que es crega oportú i efectuar les comprovacions necessàries sobre l'exactitud de tot això, així com sol·licitar als interessats la documentació o l'aclariment que resulte necessari per a verificar el compliment dels requisits econòmics exigits en la present Orde.  
Article 8. Procediments per a la concessió de les ajudes  
Per a la concessió de les ajudes regulades en la present orde i d'acord amb el que establix l'article 3.1, relatiu a les persones que poden acollir-se a estes, s'establixen els següents procediments de concessió:  
8.1. Procediment de ratificació d'ajudes concedit l'any 2006, en les modalitats arreplegades en l'article 1.1. de la present orde.  
Atés que este procediment té com a objectiu fonamental que les persones beneficiàries de les ajudes en exercicis anteriors i que es troben ingressades en un centre residencial per a la tercera edat, romanguen ateses en estos i continuen sent beneficiàries de les ajudes, sempre que no es vegen modificades les condicions per les quals van resultar beneficiàries i dins del principi de concurrència competitiva que ha de regir la concessió d'ajudes a l'empara del que establix la Llei 38/2003, de 17 de novembre, General de Subvencions, s'establix el caràcter prioritari de la resolució del procediment de ratificació d'ajudes provinents d'exercicis anteriors sobre les noves ajudes.  
A este efecte, una vegada completats i valorats els corresponents expedients presentats d'acord amb el que establix l'article 5.1 de la present Orde, les comissions tècniques instructores previstes en l'article 9, remetran a la Comissió de Valoració de la Direcció General prevista en l'esmentat article, la llista de totes aquelles persones que complisquen els requisits establits per a poder ser resolta la ratificació de l'ajuda. Una vegada comprovades per l'esmentada Comissió de Valoració, s'elevarà a l'òrgan competent per a la concessió de les ajudes proposta d'adjudicació a favor d'estes.  
8.2. Procediment de concessió de noves ajudes  
El procediment que s'establix per a la concessió de noves ajudes serà l'establit en els paràgrafs següents, diferenciant entre l'aplicable a les sol·licituds de plaça en residències adherides al Programa Bo Residència, de l'establit per a les sol·licituds de plaça d'Accessibilitat Social.  
A) Procediment per a la concessió d'ajudes per a places en residències adherides al Programa Bo Residència.  
S'establixen com a criteris de priorització de les corresponents sol·licituds, dins del principi de concurrència competitiva, els següents:  
. En primer lloc es tindrà en compte la puntuació obtinguda de l'aplicació del barem a l'informe mèdic i a l'informe social, que consten en els annexos de la present Orde.  
. En el cas que resultaren expedients amb la mateixa puntuació, tindrà prioritat la persona que haja obtingut una major puntuació en la valoració de l'informe mèdic.  
. En cas de continuar la igualtat de puntuació caldrà ajustar-se al criteri de major edat com a orde de prelació.  
A este efecte, mensualment, es reuniran les comissions instructores de les direccions territorials descrites en l'article 9 de la present Orde, per a proposar, a la Comissió de Valoració prevista en el mateix article, el llistat prioritzat d'expedients complets en la referida data, d'acord amb els criteris definits anteriorment.  
La Comissió de Valoració, a la vista de les propostes formulades, elaborarà una llista única prioritzada d'expedients i seguint l'orde establit en esta elevarà a l'òrgan competent per a la concessió d'ajudes, successives propostes de concessió a favor del nombre de beneficiaris que permeten les disponibilitats de crèdit existent en cada moment.  
Els expedients inclosos en les successives propostes de les comissions tècniques, una vegada analitzades per la Comissió de Valoració, passaran a englobar-se en la llista única prioritzada, en el lloc que els corresponga segons els criteris referits amunt.  
B) Procediment per a la concessió d'ajudes de places en residències d'Accessibilitat Social.  
S'establixen com a criteris de priorització de les corresponents sol·licituds, dins del principi de concurrència competitiva, els següents:  
. En primer lloc es tindrà en compte la puntuació obtinguda de l'aplicació del barem a l'informe mèdic i a l'informe social, que consten en els annexos de la present Orde.  
. En el cas que resultaren expedients amb la mateixa puntuació, tindrà prioritat la persona que haja obtingut una major puntuació en la valoració de l'informe mèdic.  
. En cas de continuar la igualtat de puntuació, caldrà ajustar-se al criteri de major edat com a orde de prelació.  
No obstant això, atenent a les especials característiques del programa d'Accessibilitat Social, l'orde de prioritat derivat dels punts anteriors quedarà supeditat a la disponibilitat de places en les residències d'Accessibilitat Social que hagen demanat en la seua sol·licitud.  
A este efecte, mensualment, es reuniran les comissions instructores de les direccions territorials descrites en l'article 9 de la present Orde, per a proposar a la Comissió de Valoració, prevista en el mateix article, el llistat prioritzat d'expedients complets en la referida data, d'acord amb els criteris definits anteriorment, on quedaran clarament referenciades les residències demanades pel sol·licitant.  
La Comissió de Valoració, a la vista de les propostes formulades, elaborarà una llista única prioritzada d'expedients i seguint l'orde establit en esta, una vegada es comprove l'existència de plaça disponible en la residència que s'haja demanat, elevarà a l'òrgan competent per a la concessió d'ajudes, successives propostes de concessió a favor del nombre de beneficiaris que permeten les disponibilitats de crèdit existent en cada moment.  
Els expedients inclosos en les successives propostes de les comissions tècniques, una vegada analitzades per la Comissió de Valoració, passaran a englobar-se en la llista única prioritzada, en el lloc que els corresponga segons els criteris amunt referits.  
Article 9. Òrgans competents per a la instrucció i resolució d'expedients  
9.1. En cada direcció territorial de Benestar Social es crea una comissió tècnica instructora, integrada per un/a cap de servici, el/la cap de secció de Tercera Edat i un tècnic designat pel director territorial que tindrà com a missió l'avaluació de les sol·licituds d'acord amb els criteris establits en la present convocatòria, i formularà la proposta dels expedients complets valorats a la Comissió de Valoració de la Direcció General de Servicis Socials.   
L'esmentada comissió tècnica vetlarà pel compliment del principi de concurrència competitiva en els expedients valorats.  
9.2. En la Direcció General de Servicis Socials es crea la Comissió de Valoració composta pel cap d'Àrea de Servicis Socials, la cap del Servici de Gestió de Programes, la cap de Secció de Tercera Edat i dos tècnics designats pel director general de Servicis Socials, la qual analitzarà les propostes formulades per cada direcció territorial i proposarà a l'òrgan competent per a la concessió d'ajudes la relació prioritzada de beneficiaris de les ajudes que es regulen i es convoquen en la present Orde.   
Article 10. Valoració de les sol·licituds  
10.1. Rebuda la sol·licitud, s'aplicarà el barem que figura en l'annex 5. El mencionat barem ponderarà la dependència funcional i psíquica i la situació social de l'interessat, així com altres situacions especials indicatives de la seua situació de necessitat.  
10.2. De l'aplicació del barem resultarà una puntuació global que determinarà un orde preferent per a l'adjudicació de les ajudes, en cada una de les modalitats sol·licitades, primant-se aquelles sol·licituds que obtinguen major puntuació, d'acord amb allò que s'ha estipulat en l'article 8.2.  
Article 11. Determinació de la quantia de les ajudes que concedirà la Generalitat  
11.1. Una vegada determinat el tipus d'usuari a partir de l'informe mèdic i el preu de la plaça que vaja a ocupar, l'import que concedirà la Generalitat serà determinat per:  
Import de l'ajuda = cost de la plaça . (aportació del beneficiari + aportació familiar).  
11.2. L'aportació de l'usuari es calcularà aplicant als ingressos de la seua unitat familiar la quantia establida per la normativa de preus públics per a places d'assistits en residències de tercera edat dependents de la Generalitat, considerant-se com a unitat familiar del sol·licitant l'especificada en l'article 4.3. Els esmentats ingressos es computaran considerant la pensió percebuda pels interessats en l'exercici de 2007 i les dades que subministre l'Agència Estatal de l'administració Tributària corresponents a l'exercici de 2005, per a la determinació del càlcul de prestacions socials.  
11.3. A més de l'aportació que corresponga al sol·licitant, els fills participaran també en el cost de la plaça residencial, segons el nivell de renda de la seua unitat familiar, d'acord amb les quanties que s'especifiquen en la taula que figura en l'annex 6, considerant per a això, separadament, la renda per capita de les unitats familiars de cada un dels fills. A este efecte, hauran de firmar la conformitat i l'accés a dades en l'imprés annex 2, apartat B), d'efectuar l'aportació familiar que els corresponga, d'acord amb les quanties especificades en la taula d'aportacions esmentada.   
11.3.1. La renda familiar dels fills, a l'efecte de la determinació de l'aportació, s'obtindrà per agregació de les rendes de l'exercici 2005, de cada un dels membres computables de la família que obtinguen ingressos de qualsevol naturalesa, calculades segons s'indica en els paràgrafs següents i de conformitat amb el que establix el Text Refós de la Llei de l'Impost sobre la Renda de les Persones Físiques, aprovat pel Reial Decret Legislatiu 3/2004, de 5 de març. En tot cas, se n'exclouran els saldos negatius de guanys i pèrdues patrimonials corresponents a exercicis anteriors.  
11.3.2. Per a la determinació de la renda dels membres computables de les unitats familiars dels fills que hagen presentat declaració o sol·licitud de devolució per l'Impost sobre la Renda de les Persones Físiques, se sumarà la part general de la renda del període impositiu amb la part especial de la renda del període impositiu. D'esta suma es restarà la reducció per rendiments del treball, prevista en l'article 51 del Text Refós de la Llei de l'Impost sobre la Renda de les Persones Físiques aprovat pel Reial Decret Legislatiu 3/2004, de 5 de març, abans citat.  
11.3.3. Per a la determinació de la renda dels membres computables de les unitats familiars dels fills que obtinguen ingressos propis, que no hagueren presentat declaració per no estar obligats a això, ni que hagueren sol·licitat la devolució, se sumaran els ingressos íntegres obtinguts, minorats en la quantia corresponent als gastos deduïbles del treball personal. De la xifra resultant es restarà la quantitat de 3.500 euros amb caràcter general, corresponent a la reducció per rendiments del treball, en els termes de l'esmentat article 51 del Text Refós de la Llei de l'Impost sobre la Renda de les Persones Físiques.  
11.3.4. De la quantia resultant es deduiran, tant del sol·licitant com dels fills no integrants de la unitat familiar, si és el cas, les pensions compensatòries a favor del cònjuge i les anualitats per aliments, sempre que ambdós siguen satisfetes com a conseqüència de sentència judicial ferma.  
11.4. Quan es justifique per sentència judicial, que l'ancià no té el dret a la prestació d'aliments de tots o d'algun dels seus fills, la renda per capita de les unitats familiars dels fills que no estigueren obligats a la prestació d'aliments no es computaran per a determinar l'aportació de la Conselleria. De la mateixa manera, quan la dita sentència obligue els fills al pagament d'aliments per una quantitat inferior a la quantitat que correspondria d'acord amb la taula, es prendrà la quantia de l'aportació familiar fixada en la sentència.  
11.5. Quan els fills dels sol·licitants no firmen la conformitat a què es referix l'apartat 11.3., i a fi de no perjudicar les persones majors en situació d'abandó, s'aplicarà el que preveu la disposició addicional primera.  
Article 12. Resolució  
12.1. La competència per a resoldre escau al director general de Servicis Socials, per delegació de la consellera de Benestar Social.  
12.2. La resolució especificarà la modalitat d'ajuda que es concedix, la tipologia, el preu de la plaça per a la qual es concedix l'ajuda, l'import que correspon abonar al sol·licitant en concepte d'aportació personal, el que correspon als familiars, si escau, i l'import de l'ajuda que concedix la Generalitat per a sufragar l'estada corresponent. En el cas que la modalitat d'ajuda concedida siga d'Accessibilitat Social, s'hi indicarà així mateix, el centre residencial corresponent.  
La resolució de concessió d'ajuda per a una modalitat determinada implicarà la pèrdua del dret en l'altra modalitat.  
12.3. Amb caràcter general, les ajudes concedides tindran efectes a partir del dia u del mes següent a la data de la resolució. No obstant això, les ajudes concedides a aquelles persones indicades en l'article 3.1 tindran efectes econòmics des del dia 1 de gener del 2007, amb independència de la data de la resolució.  
12.4. El termini màxim per a resoldre i notificar les sol·licituds serà de sis mesos, comptadors des de la data d'entrada en qualsevol dels registres de l'òrgan competent per a resoldre. En tot cas es resoldrà amb anterioritat a la finalització de l'exercici de 2007, tenint-se en compte, a més, les dates que s'establisquen en la corresponent Orde que regule les operacions de tancament de l'exercici anteriorment ressenyat.  
La falta de resolució i notificació en el termini establit anteriorment produirà efectes desestimatoris de la sol·licitud, d'acord amb el que disposa l'article 55 de la Llei 9/2001, de 27 de desembre de la Generalitat, de Mesures Fiscals, de Gestió Administrativa i Financera i d'Organització de la Generalitat.  
12.5. Una vegada esgotat el crèdit consignat per a cada modalitat, excepte el que establix la disposició final primera, no es podran dictar més resolucions pel director general de Servicis Socials a l'empara d'esta orde, circumstància que caldrà publicar en el Diari Oficial de la Generalitat.  
12.6. En el cas que una persona resultara beneficiària de les ajudes regulades en la present Orde i, sense causa justificada, no en fera ús per mitjà del seu ingrés en el centre corresponent, en el termini d'un mes a partir de la data de la notificació, perdrà el dret que li haguera sigut reconegut i es dictarà a este efecte resolució en què es declare el desistiment sense efectes de l'ajuda concedida.  
Article 13. Recursos contra resolucions i actes administratius  
Contra les resolucions de concessió o denegació d'una ajuda, podrà interposar-s'hi potestativament recurs de reposició davant del mateix òrgan que ha dictat la resolució en el termini d'un mes comptador des de l'endemà de la seua notificació, de conformitat amb els articles 116 i 117 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú o bé pot interposar-s'hi directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposen els articles 10 i 46 de la Llei 29/1998 de 13 de juliol, reguladora de la Jurisdicció Contenciosa Administrativa.  
Article 14. Forma de justificació i pagament de les ajudes   
14.1. Els beneficiaris d'ajudes regulades en la present Orde les rebran per mitjà de la seua deducció de l'import de la factura mensual de l'estada, abonant estes la Generalitat directament als centres en què es troben ateses les esmentades beneficiàries.  
14.2. A este efecte, els centres que atenguen beneficiaris d'estes ajudes presentaran, mensualment, en les direccions territorials de Benestar Social, la corresponent justificació, per mitjà de relació nominal dels residents que tinguen acollits durant el mes immediatament anterior junt amb les corresponents factures, a les quals s'adjuntarà la conformitat de la prestació del servici per part del beneficiari, excepte la corresponent al mes de desembre del 2007, la qual es presentarà referida als beneficiaris atesos durant els dies 1 al 26 de desembre de 2007 i la documentació de l'últim període de desembre haurà de presentar-se abans del 15 de gener de l'any 2008.  
14.3. La liquidació a què es referix el paràgraf anterior podrà efectuar-se també telemàticament utilitzant els instruments informàtics que a este efecte pose a disposició de les residències la Conselleria de Benestar Social. En el cas d'efectuar les liquidacions per este últim procediment, estes hauran d'estar degudament firmades pel representant de la residència, i certificades per la corresponent direcció territorial de Benestar Social.  
14.4. Efectuada la liquidació per qualsevol dels procediments anteriors, la direcció territorial de Benestar Social procedirà a comprovar la justificació i les factures i aprovar la documentació presentada, verificant el compliment de la finalitat objecte de subvenció i emetent la certificació corresponent. La Conselleria de Benestar Social procedirà al reconeixement de l'obligació i proposta de pagament a favor de cada una de les residències prestadores del servici, després de la liquidació mensual que escaiga, atenent a les altes i baixes que s'hi hagueren produït.  
14.5. En cas d'alta o baixa, durant el mes, per qualsevol motiu, d'un beneficiari, la proposta de pagament a la residència acollidora es prorratejarà a les nits que haja romàs ingressat.  
14.6. En el cas que un beneficiari d'estes ajudes siga ingressat en un centre hospitalari, la residència continuarà rebent el 100% de les quantitats íntegres/diàries que corresponguen, com a reserva de plaça.   
Si durant el període que dure l'hospitalització, el sol·licitant o la seua família manifesten de forma expressa el seu desig de no tornar al mateix centre, s'entendrà que causa baixa en el moment que la residència reba la comunicació per escrit, percebent la quantia del 100% del preu de la plaça amb el límit màxim de la data assenyalada, podent conseqüentment, disposar d'eixa plaça per a un altre usuari.  
14.7. Es podrà dictar una resolució de deixar sense efectes, de minoració i si és el cas, de reintegrament de les quantitats rebudes, d'acord amb el que establix l'article 37 de la Llei 38/2003, de 17 de novembre, General de Subvencions.  
El procediment s'iniciarà d'ofici com a conseqüència de la iniciativa pròpia de l'òrgan competent, d'una orde superior, de la petició raonada d'altres òrgans o de la formulació d'una denúncia.  
El termini màxim per a resoldre i notificar la resolució procedent serà de sis mesos comptadors del moment en què va ser incoat l'expedient de desistiment sense efectes o minoració.  
Quant al procediment de revisió, les quantitats que calga reintegrar tindran la consideració d'ingrés de dret públic a l'efecte del procediment aplicable a la seua cobrança.  
Article 15. Règim d'estades i obligacions dels beneficiaris.  
15.1. La Direcció General de Servicis Socials, quan es concedisca una ajuda per a finançar estades en una plaça d'Accessibilitat Social, o si és el cas, l'interessat quan es tracte d'una ajuda Bo Residència, comunicarà al centre receptor les dades essencials de la resolució.  
15.2. Una vegada produït l'ingrés, el beneficiari o el seu representant formalitzarà un document on figurarà l'acceptació expressa del reglament de règim intern del centre i aquelles altres normes que si és el cas dicte la Generalitat en relació amb esta matèria. Així mateix, estarà obligat a:  
. Facilitar als òrgans competents de l'administració a requeriment d'estos, tota la informació econòmica, fiscal, laboral i de qualsevol tipus que els siga sol·licitada en relació amb l'expedient.   
. Abonar al centre la quantitat que li corresponga en concepte d'aportació personal i familiar, segons el que establix la resolució de concessió de l'ajuda.  
. Observar les normes de convivència i de respecte mutu, amb la resta dels residents i amb el personal de la residència en què es trobe atés. Esta obligació serà extensiva als familiars de les persones beneficiàries d'ajudes.  
. Comunicar a l'òrgan concedent de l'ajuda l'obtenció d'altres subvencions, ajudes, ingressos o recursos que financen l'objecte de la present orde de convocatòria. Esta comunicació haurà d'efectuar-se tan prompte com es conega i en tot cas, amb anterioritat a la justificació de l'aplicació donada als fons percebuts.  
15.3 Així mateix, els beneficiaris estaran obligats a complir les disposicions previstes en l'Orde de 20 de desembre del 2005, de la Conselleria de Benestar Social, per la qual es regula l'Estatut dels Usuaris de centres de Servicis Socials Especialitzats per a l'atenció de persones majors.  
15.4. L'incompliment de qualsevol dels requisits anteriors podrà donar lloc al desistiment sense efectes de la resolució de concessió de l'ajuda econòmica o a la seua minoració, amb tramitació prèvia de l'oportú expedient, en què es garantirà l'audiència a l'interessat.  
Article 16. Modificació de situacions  
16.1. L'import de l'ajuda concedida per la Generalitat es mantindrà durant tot l'exercici, llevat que concórreguen circumstàncies d'excepcional gravetat en la situació dels beneficiaris, sobrevingudes al moment de la resolució inicial i per això, els interessats sol·liciten i justifiquen a la Direcció General de Servicis Socials la necessitat de la seua revisió.  
16.2. Només en els casos anteriors quan un beneficiari del programa considere que s'han modificat les circumstàncies que van servir de base per a dictar la resolució, podrà dirigir a l'administració una sol·licitud de revisió d'esta, acompanyant la documentació que considere adequada per a justificar la seua pretensió.   
16.3. El director general de Servicis Socials, una vegada examinada la sol·licitud, dictarà la resolució que escaiga d'acord amb els criteris i requisits establits en la present Orde. En el cas de resolucions estimatòries, estes donaran lloc a bons complementaris i tindran efectes a partir del dia 1 del mes següent a la data de la resolució.  
Article 17. Centres participants en el programa  
17.1. Les ajudes a què es referix esta orde només podran fer-se efectives per mitjà de l'ingrés del beneficiari en els centres adherits, quan la modalitat d'ajuda concedida siga Bo Residència, o en la residència d'Accessibilitat Social que s'indique en la resolució, quan es concedisca esta modalitat d'ajuda.  
17.2. A l'efecte d'esta orde, s'entén per Centre Adherit aquell que, complint els requisits establits en la Llei 5/1997, de Servicis Socials i la present norma, ha sigut reconegut com a tal en virtut de resolució expressa de la Direcció General de Servicis Socials, i per això posa a disposició de la Conselleria un nombre determinat de places residencials perquè siguen ocupades per persones majors beneficiàries del Programa Bo Residència. Els esmentats centres hauran de complir a més els requisits i les condicions que s'establixen en l'article següent.  
17.3. Així mateix, s'entén per residència d'Accessibilitat Social, aquella que disposa de places residencials posades a disposició de la Conselleria de Benestar Social, en virtut del contracte administratiu especial subscrit en el marc del Programa d'Accés a Places Residencials en el Sistema de Servicis Socials, aprovat per l'Acord del Consell de 30 de gener del 2001. Estos centres no requeriran el reconeixement previ de la condició de .Centre Adherit. per a la posada a disposició de places d'Accessibilitat Social. El règim jurídic a què se sotmeten estes residències és l'establit en el dit contracte.   
Les residències d'Accessibilitat Social podran tindre també la condició de centres adherits al Programa Bo Residència en les places que no siguen d'Accessibilitat Social, havent de complir en este cas, els requisits i les condicions exigits per a estos.  
17.4. Sense perjuí que el sol·licitant puga manifestar la seua preferència d'accedir a un determinat centre dels previstos en els dos apartats anteriors, la Conselleria de Benestar Social donarà resposta a la mencionada necessitat acord amb la disponibilitat de places de cada moment. En este sentit, la prioritat en la concessió de noves ajudes, per a la cobertura de places vacants en les zones a què es referix el mencionat Acord del Consell de 30 de gener del 2001, s'efectuarà per l'orde següent: ajudes per a finançar estades en places d'Accessibilitat Social i ajudes per a finançar estades en places adherides al Programa Bo Residència.  
Article 18. Requisits per a l'adhesió al Programa Bo Residència   
18.1. Qualsevol residència que desitge obtindre la condició de Centre Adherit haurà de disposar de l'autorització prevista en l'article 47 de la vigent Llei 5/1997, per la qual es regula el Sistema de Servicis Socials en l'àmbit de la Comunitat Valenciana. L'autorització haurà de tindre en tot cas caràcter definitiu i implicarà el manteniment de tots els requisits exigits en el moment de l'autorització mentres es mantinga la condició de Centre Adherit.  
18.2. Quan la direcció territorial en el seguiment habitual dels centres, o la inspecció de Servicis Socials detecte l'incompliment d'algun dels requisits exigits i/o la residència siga objecte d'un expedient sancionador, se suspendrà cautelarment la difusió d'eixe centre en els llistats de Centres Adherits a fi d'evitar que siga elegit per a la seua atenció per nous beneficiaris. No obstant això, no s'exclourà del programa per als usuaris actuals, si bé no podran donar d'alta nous beneficiaris de Bo mentres s'instruïsca l'expedient sancionador i este no es resolga de forma definitiva.  
18.3. S'exceptuen d'allò que s'ha expressat en l'apartat anterior aquells supòsits en què, per la gravetat de l'incompliment, la Direcció General de Servicis Socials en el mateix expedient sancionador resolga deixar sense efecte la resolució d'adhesió al centre i la separació automàtica del programa. Tot això sense perjuí que puguen adoptar-se les mesures cautelars previstes en la Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana.   
18.4. Disposar de l'informe favorable emés pel Servici d'Autorització i Seguiment de Centres de la Direcció General de Servicis Socials, amb comprovació prèvia del fet que la residència complix tots els requisits establits en la present Orde, a més de la integració en el Pla de Millora Assistencial en els termes que es definixen en el Decret 90/2002, de 30 de maig, del Consell, sobre Control de Qualitat dels Centres i Servicis d'Acció Social i Entitats Avaluadores d'esta en la Comunitat Valenciana, i la seua normativa de desplegament, així com la integració en el pla de qualitat que la Conselleria de Benestar Social establisca en cada moment.  
Article 19. Obligacions de les Residències Adherides   
L'adhesió al programa implicarà per als titulars dels centres, les obligacions següents:  
19.1. Acceptar els preus i les condicions que s'establixen en la present Orde, sense que en cap cas puguen percebre quantitats addicionals per part dels beneficiaris o de les seues famílies, ni fer diferenciacions en el tracte pels servicis establits en l'article 2.5 de la present orde.  
19.2. Comunicar les altes i les baixes d'usuaris a la direcció territorial de Benestar Social de la província on està ubicat el centre, en el termini de cinc dies, especificant.ne el motiu i adjuntant els justificants corresponents.  
19.3. Acceptar la valoració del grau de dependència establit per la Conselleria de Benestar Social que haurà sigut determinada prèviament d'acord amb els criteris establits en el Barem de l'Autonomia que figura en l'annex 5 d'esta orde i que estarà indicat en la resolució.  
19.4. Acceptar l'ingrés de beneficiaris en el centre sempre que dispose de places lliures. Una vegada admés un beneficiari, no podrà exigir-li que abandone el centre excepte circumstàncies excepcionals, que es troben previstes en el reglament de règim intern del centre, i amb comunicació i acceptació prèvia de la Direcció General de Servicis Socials.  
Si una persona ingressa en un centre a títol particular, no com a beneficiari del Programa Bo Residència, una vegada en el centre sol·licita i li és concedida, una ajuda per a finançar la seua estada en este, el centre no podrà després exigir-ne al beneficiari l'abandó, al·legant la falta de places per a atendre'l. El centre estarà obligat a atendre esta circumstància sempre que el total de les places ocupades d'esta manera no excedisca d'un 10% de les places totals adherides.  
19.5. Complir el que preveuen les normes reguladores corresponents, pel que es referix al pagament i la justificació de les estades i atindre's a les indicacions que sobre esta matèria els proporcionen els òrgans competents. En este sentit, la residència, no podrà exigir en el moment de l'ingrés als beneficiaris de les ajudes en qualsevol de les seues modalitats, i en concepte de fiança, una quantitat que supere l'import mensual que la Generalitat determine que el beneficiari ha d'aportar en concepte d'aportació personal i familiar, podent actualitzar-se anualment d'acord amb la quantia de la dita aportació. El centre estarà obligat a la devolució del mencionat import al beneficiari o a la seua família, en el moment en què cause baixa, amb liquidació prèvia de les quantitats degudes si n'hi haguera.  
19.6. Anotar cada ingrés en el llibre de registre d'usuaris del centre, fent constar en este que és beneficiari d'una plaça finançada per la Generalitat, la data d'alta i de baixa si és el cas, especificant-ne els motius, així com la resta de dades que s'especifiquen en l'annex I, apartat A) de l'Orde de 4 de febrer del 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de les persones majors.   
19.7. Disposar d'expedient d'usuari, amb les dades que s'especifiquen en l'annex I, apartat B) de l'Orde de 4 de febrer del 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de les persones majors, garantint-se la seua confidencialitat.   
19.8. Disposar de la plantilla de personal exigida, en cada cas, en l'Orde de 4 de febrer del 2005, de la Conselleria de Benestar Social, per la qual es regula el règim d'autorització i funcionament dels centres i servicis socials especialitzats per a l'atenció de les persones majors.  
19.9. Proporcionar als usuaris de les residències una atenció integral completa amb tots els servicis bàsics d'una residència per a persones majors dependents, en els termes establits en l'article 2.5.  
19.10. La Direcció General de Servicis Socials, a través del Servici d'Autorització i Seguiment de Centres, establirà un pla de seguiment del compliment dels requisits exigits als centres que participen en programes de posada a disposició de places residencials de tercera edat, amb independència de les actuacions que poguera realitzar la Inspecció de Servicis Socials.   
Els centres hauran de facilitar dades sobre la plantilla de personal, usuaris i activitats, utilitzant per a això el sistema telemàtic DAURAT, desenrotllat per la Direcció General de Servicis Socials.   
No obstant això, els centres hauran de presentar en l'esmentat servici, l'annex 14 degudament omplit i firmat pel director del centre corresponent, al finalitzar cada trimestre natural.  
19.11. Assumir la vigència i aplicació en el centre de l'Orde 20 de desembre del 2005, de la Conselleria de Benestar Social, per la qual es regula l'Estatut dels Usuaris de Centres de Servicis Socials Especialitzats per a l'atenció de persones majors.  
19.12. La Direcció General de Servicis Socials podrà deixar sense efectes l'adhesió del centre al programa per incompliment de qualssevol de les obligacions i requisits exigits este després de la tramitació de l'expedient a este efecte, sense perjuí de les mesures provisionals que pogueren dictar-se a l'empara del que preveu l'article 72 de la Llei 30/1992, de Règim Jurídic de les Administracions Públiques i del Procediment Administratiu Comú, i la Llei 5/1997, de 25 de juny de la Generalitat, per la qual es regula el Sistema de Servicis Socials en l'Àmbit de la Comunitat Valenciana.   
Article 20. Atenció de supraassistits en residències adherides  
20.1. Les residències adherides al Programa Bo Residència, que desitgen atendre persones qualificades com a supraassistides, hauran de sol.licitar-ho expressament, havent de reunir, a més dels requisits establits amb caràcter general en l'article anterior, els requisits addicionals, relatius a personal i a equipaments.  
20.2. Si la residència acull persones supraassistides, haurà de comptar amb un mínim de 0,45 treballadors per cada usuari supraassistit, a més de disposar per a la resta de residents de la plantilla exigida en l'article 19.8.  
20.3. En tot cas per a la seua atenció, hauran de figurar els següents professionals: metge, psicòleg, treballador social, fisioterapeuta, i ajudants tècnics sanitaris/diplomats en infermeria i exigirà en tots els supòsits la presència d'un ajudant tècnic sanitari/diplomat en infermeria durant les 24 hores del dia.  
20.4. Respecte a l'equipament, la residència haurà de comptar amb dotació de material d'infermeria, material d'esterilització, llits articulats amb baranes de seguretat, matalafs antiescares i equipament de transferència i transport.   
20.5. Els usuaris supraassistits atesos en residències que no estiguen preparades per a això, hauran de traslladar-se a centres que es troben expressament autoritzats per a l'atenció d'este tipus d'usuaris. Excepcionalment, en els casos en què el trasllat de residència puga suposar un greu perjuí per a l'usuari, este podrà romandre en la mateixa residència, a petició expressa prèvia per part d'este, o de la seua família, quan no estiguera l'ancià en condicions de decidir per si mateix, a la Direcció General de Servicis Socials i també caldrà la conformitat de la residència omplint el model establit com a annex número 10. Tot això sense perjuí del que establix l'article 757.3 i 763 de la Llei 1/2000, de 7 de gener, d'Enjudiciament Civil respecte a l'internament de persones incapaces i/o presumptes incapaces. La residència haurà d'informar l'usuari i si és el cas la família, que la residència no està preparada per a atendre supraassistits, a fi que siguen coneixedors que si bé poden continuar en esta, tinguen coneixement que no té els requisits exigits per a atendre este tipus d'usuaris.   
20.6. Quan un sol.licitant obtinga la qualificació de supraassistit i es trobe atés en una residència no autoritzada per a això, però manifeste el seu desig de romandre en el mateix centre, haurà d'indicar-ho expressament. En este cas i d'acord amb el que establix l'apartat anterior, serà considerat com a assistit.  
Atés el caràcter excepcional d'este supòsit, en cap cas no s'abonaran places de supraassistits a centres que no reunisquen les condicions exigides per a atendre este tipus d'usuaris i que, per tant, no hagen sigut reconeguts com a aptes per a això mitjançant una resolució expressa per la Direcció General de Servicis Socials.  
Article 21. Mode d'adquirir la condició de centre adherit al Programa Bo Residència  
21.1. Podran obtindre la condició de residències adherides totes aquelles que reunisquen els requisits establits en la Llei 5/1997, de Servicis Socials, i la present norma, i per això, amb la sol·licitud prèvia, siguen reconegudes com a tal en virtut de resolució expressa del director general de Servicis Socials.  
21.2. El titular de la residència podrà sol·licitar l'adhesió al programa efectuant la corresponent sol·licitud a la Direcció General de Servicis Socials per mitjà de la utilització del model establit en l'annex 7 d'esta orde. En la dita sol·licitud especificarà el nombre de places amb què desitja adherir-se, sense que en cap cas puga sobrepassar el nombre de places màxim previst en la resolució per la qual s'haguera atorgat al centre l'autorització de funcionament.  
21.3. La sol·licitud haurà d'efectuar-la el titular o representant de cada residència especificant el nombre de places amb què desitja adherir-se i diferenciant:  
a) Si desitja adherir-se per a l'atenció de qualsevol tipus d'usuaris (també supraassistits) i en este cas haurà d'acreditar el compliment dels requisits establits en l'article 20 de la present Orde.  
b) Si desitja adherir-se només per a l'atenció d'usuaris semiassistits i assistits.  
21.4. Rebuda la sol·licitud d'adhesió, el Servici d'Autorització i Seguiment de Centres de la Direcció General de Servicis Socials, informarà sobre el compliment dels requisits establits en la present Orde, sent l'informe favorable del servici mencionat una condició necessària perquè el director general de Servicis Socials dicte la resolució favorable de l'adhesió sol·licitada.   
21.5. La residència acollirà els beneficiaris de l'ajuda que ho sol·liciten sempre que dispose de places lliures, però no tindrà l'obligació d'efectuar cap tipus de reserva de les places adherides.  
21.6. En qualsevol moment de l'exercici, els centres adherits podran modificar/ampliar el nombre de places posades a disposició del programa inicialment, sense que en cap cas la dita modificació implique sobrepassar la capacitat total del centre. Així mateix, en cas de reducció de les places adherides, la mencionada reducció haurà d'efectuar-se a mesura que es generen vacants o trasllats voluntaris dels residents, sense que en cap cas puga efectuar-se exigint l'eixida d'estos.  
21.7. A fi d'assegurar i protegir els usuaris, els centres adherits hauran de sol·licitar el cessament com a centre adherit amb una antelació mínima de sis mesos. En tot cas, el centre continuarà atenent en eixa modalitat els beneficiaris que tinguera ingressats fins que causen baixa per qualsevol motiu.  
21.8. La condició de centre adherit es difondrà i es reflectirà en els llistats que es remeten als beneficiaris de les ajudes a fi que puguen elegir l'esmentat centre per a la seua atenció. De la mateixa manera, la difusió del centre podrà suspendre's quan el centre incomplisca els requisits establits en la normativa vigent i/o siga objecte d'un expedient sancionador.  
Article 22. Admissió dels beneficiaris en els centres.  
A fi de que el titular de la residència elegida per l'usuari, tinga coneixement de la condició de beneficiari d'una persona, les dades essencials de la resolució i les quantitats que haja de liquidar a l'interessat, este haurà d'aportar una fotocòpia de la comunicació de la resolució en el moment del seu ingrés, mantenint en el seu poder l'original de la notificació per al supòsit que amb posterioritat decidisca canviar de centre.  
Article 23. L'atenció dels beneficiaris presumptes incapaços.  
23.1. Pel que fa a l'atenció de presumptes incapaços, caldrà ajustar-se al que disposa l'article 763.1 de la Llei 1/2000, de 7 de gener, d'Enjudiciament Civil, i la Llei de Servicis Socials en l'àmbit de la Comunitat Valenciana, de tal manera que l'internament per raó de trastorn psíquic d'una persona que no estiga en condicions de decidir-ho per si, encara que estiga sotmesa a la pàtria potestat o a tutela, requerirà autorització judicial, que serà demanada al tribunal del lloc on residisca la persona afectada per l'internament.  
23.2. L'autorització serà prèvia al dit internament, llevat que raons d'urgència feren necessària la immediata adopció de la mesura. En este cas el responsable del centre en què s'haguera produït l'internament haurà de donar compte d'este al tribunal competent com més prompte millor i, en tot cas, dins del termini de 24 hores, a l'efecte que es procedisca a la preceptiva ratificació de la dita mesura, que caldrà efectuar en el termini màxim de 72 hores des que l'internament arribe a coneixement del tribunal.  
23.3. En els casos d'internaments urgents, el centre haurà de dirigir-se al tribunal del lloc en què radique el centre on s'haja produït l'internament sol·licitant la ratificació de la mesura.  
23.4. Tot beneficiari que siga un presumpte incapaç haurà de tindre en el seu expedient l'autorització judicial d'internament o, si no n'hi ha, la comunicació d'ingrés urgent al jutjat corresponent o la interlocutòria d'inadmissió a tràmit del jutjat.   
23.5. Davant de qualsevol presumpta situació d'incapacitat de l'ancià per la inexistència de la facultat de discerniment, caldrà sol·licitar l'autorització judicial d'internament, o si este ja s'ha produït per raons d'urgència, el titular del centre haurà de comunicar-ho amb la major celeritat possible, i en tot cas en el termini màxim de 24 hores.  
23.6. Si sol·licitada l'autorització o comunicat l'internament al jutge, este considera que no resulta necessària l'autorització judicial per a l'internament en una residència de l'ancià presumptament incapaç, caldrà entendre complits els tràmits legals necessaris.  
23.7. En el cas de presumptes incapaços, els documents de l'expedient hauran d'anar firmats per la persona que figure en este com a representant, guardador de fet o persona de contacte.  
23.8. Davant de la incapacitat sobrevinguda d'un beneficiari, en el cas que el deteriorament físic o mental s'haja produït després del moment en què es va produir l'internament, el centre haurà de comunicar-ho a l'autoritat judicial a fi que esta adopte les mesures que considere oportunes en cada cas.  
Article 24. Requisits de les residències amb places d'Accessibilitat Social  
Les residències que disposen de places d'Accessibilitat Social, a més del compliment de les normes de caràcter general relatives a l'autorització i integració en el Pla de Millora Assistencial, es regiran pel contracte que hagueren subscrit i per la resta de documentació contractual, aplicant-s'hi, així mateix, els articles següents de la present Orde: article 19, excepte punts 19.1, així com els articles 22 i 23. Si estes residències a més de les places d'Accessibilitat Social es troben adherides al Programa Bo Residència, hauran de sol·licitar l'adhesió complint a més els requisits exigits als centres que participen en esta última modalitat d'ajudes.  
Article 25. Baixes de beneficiaris en centres d'Accessibilitat Social   
25.1. Quan un beneficiari cause baixa per renúncia o per defunció, la residència remetrà la comunicació d'esta amb un document firmat pel beneficiari o amb el certificat de defunció a la direcció territorial a fi que en quede constància i la plaça ocupada pel causant de la baixa puga disposar-se per a un nou beneficiari.  
25.2. Si rebuda la notificació de concessió d'una plaça d'Accessibilitat Social el beneficiari comunica a l'administració o a la residència que no desitja ingressar en el centre per al qual se li ha adjudicat una plaça, esta li indicarà la necessitat de firmar la renúncia expressa a fi que la mencionada plaça puga quedar disponible.  
25.3 En el cas que el beneficiari no firme la renúncia a la plaça concedida i no ingresse sense causa justificada en el termini d'un mes des de la data de la notificació de l'ajuda, s'entendrà que renuncia al seu dret i es procedirà segons el que disposa l'article 12.6. d'esta orde.   
25.4. Quan una persona haja sol·licitat les dos modalitats d'atenció residencial, Bo Residència o Accessibilitat Social, i una vegada concedida l'ajuda en qualsevol modalitat, implica que decau en el dret en l'altra modalitat, sense opció a renúncia i no podrà mantindre's en l'altra modalitat com a sol·licitant, per la qual cosa se li donarà de baixa en ambdós llistats prioritzats, una vegada concedida l'ajuda en alguna modalitat de les sol·licitades.  
Article 26. Règim de trasllats   
Per als trasllats dels beneficiaris entre els diferents centres, el règim serà el següent:  
26.1. Els trasllats de beneficiaris de Bo entre els Centres Adherits podran efectuar-se lliurement sense que calga omplir una sol·licitud.  
26.2. Els beneficiaris d'ajudes d'Accessibilitat Social hauran de romandre en el centre per al qual se'ls haja concedit l'ajuda, no podent efectuar-se el trasllat entre centres amb places d'accessibilitat social, excepte quan concórreguen circumstàncies excepcionals i que són: que la residència d'origen i la de destinació tinguen el mateix preu; que hi haja disponibilitat de places d'Accessibilitat Social i que l'esmentat trasllat siga autoritzat expressament pel director general de Servicis Socials atenent a les circumstàncies del cas i a les possibilitats existents.  
26.3. Els preus de les places d'accessibilitat social són diferents entre els distints centres i diferents dels que regixen per a les residències adherides al Bo; per això, no podran efectuar-se canvis d'una modalitat a una altra, una vegada concedida l'ajuda en l'exercici corresponent.  
26.4. En el cas de beneficiaris de Bo, si es traslladen a un centre d'Accessibilitat Social, ho faran amb la mateixa modalitat que van obtindre l'ajuda, és a dir, ocupant places adherides al Bo.  
26.5. En tots els casos, excepte l'establit en l'apartat 26.1 i 26.4, la petició s'efectuarà per escrit en on s'explicaran els motius pels quals se sol·licita el trasllat.  
26.6. Si el trasllat de centre en places d'Accessibilitat Social se sol·licita amb caràcter previ a l'ingrés en este, la Direcció General de Servicis Socials, amb valoració prèvia de les circumstàncies del cas i comprovació que el centre de destinació té el mateix preu que el d'origen a fi de no alterar les condicions de l'ajuda concedida, i que hi ha plaça disponible en el centre de destinació, emetrà resolució autoritzant el canvi de centre.   
26.7. Si el trasllat de centre en places d'Accessibilitat Social se sol·licita una vegada que ja s'haja atés en el centre per al qual se li ha concedit l'ajuda, caldrà ajustar-se al que disposa l'article 26.2.  
Article 27. Canvi de modalitat d'ajuda  
Els canvis en la modalitat de l'ajuda concedida durant l'any 2006 únicament podran realitzar-se a l'inici de l'exercici, és a dir el dia 1 de gener del 2007.  
Per a això, els beneficiaris d'ajuda de l'any 2006 hauran de presentar la sol·licitud de ratificació en la modalitat que corresponga amb incorporació al centre residencial corresponent l'1 de gener del 2007.  
No obstant això, únicament s'autoritzaran els canvis de modalitat que comporten el canvi a un centre residencial d'una altra localitat i hi haja, en els dits centres, disponibilitat de places d'Accessibilitat Social o adherides al Programa Bo Residència.  
DISPOSICIONS ADDICIONALS   
Primera  
A fi de no perjudicar persones majors en situació d'abandó i en situacions d'excepcional gravetat social, que puguen afectar estos o les seues famílies, la Direcció General de Servicis Socials, a la vista de l'informe social i/o la documentació que ho acredite, i amb la proposta tècnica prèvia de la direcció territorial de Benestar Social o de la Direcció General de Servicis Socials, podrà resoldre de forma motivada estes ajudes encara que no complisquen la totalitat dels requisits establits en esta orde. En tot cas, haurà de constar en l'expedient expressament la referència al supòsit de què es tracte i la dificultat de satisfer la necessitat plantejada a través d'altres recursos, considerant en la seua totalitat els requisits assenyalats, que en cap cas no seran els relatius a la capacitat d'aportació econòmica del beneficiari i/o dels fills que no formen part de la seua unitat familiar.  
Segona  
La Conselleria de Benestar Social impulsarà l'ocupació i aplicació de tècniques i mitjans informàtics i telemàtics per al desplegament i la gestió d'este programa amb subjecció a les limitacions previstes per les lleis, podent utilitzar els esmentats mitjans, tant els interessats com les residències adherides al Programa Bo Residència i d'Accessibilitat Social, en la mesura en què estos estiguen disponibles per a la seua utilització. En este sentit, la liquidació de les ajudes a què es referix l'article 14.2 i 14.3 de la present Orde podrà efectuar-se pel sistema DAURAT, amb plena validesa i eficàcia.  
Els mateixos criteris se seguiran amb qualsevol altre mitjà tècnic dels referits, que siga possible posar a disposició dels interessats per a relacionar-se amb l'administració en el desplegament d'este programa, sempre que els esmentats mitjans tècnics garantisquen prou els drets dels ciutadans i els requisits previstos en les lleis i en este procediment.  
Tercera  
En tot allò no regulat en esta orde, caldrà ajustar-se al que disposa la Llei 38/2003, de 17 de novembre, General de Subvencions i en el Decret Legislatiu de 26 de juny de 1991, de la Generalitat, pel qual s'aprova el Text Refós de la Llei d'Hisenda Pública de la Generalitat.  
DISPOSICIONS FINALS  
Primera  
L'eficàcia de la present Orde quedarà condicionada a l'existència de crèdit adequat i suficient en els pressupostos de la Generalitat per a l'exercici 2007. Una vegada aprovats els pressupostos de la Generalitat per al 2007, mitjançant una resolució d'esta Conselleria es donarà publicitat del crèdit disponible per al finançament de les ajudes amb referència expressa a l'import assignat a cada una de les modalitats establides en la present Orde.  
No obstant això, si una vegada ateses les sol·licituds hi haguera disponibilitat de crèdit en alguna de les modalitats d'ajuda, este podrà ser destinat a incrementar els crèdits de l'altra modalitat.  
Segona  
Es faculta la Subsecretaria de la Conselleria de Benestar Social i la Direcció General de Servicis Socials perquè dicten les instruccions necessàries per al desplegament d'esta orde.  
Tercera  
La present Orde entrarà en vigor l'endemà de la seua publicació en el Diari Oficial de la Generalitat.  
Quarta  
Contra l'Orde de convocatòria, que esgota la via administrativa, podrà interposar-s'hi recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la seua publicació, d'acord amb el que disposen els articles 10.b, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.   
València, 12 de desembre de 2006  
La consellera de Benestar Social,  
ALICIA DE MIGUEL GARCÍA